AfriForum, dr. David Klatzow maak oorsprong van Knysna-brande bekend - AfriForum
AfriForum, dr. David Klatzow maak oorsprong van Knysna-brande bekend
Die burgerregte-organisasie AfriForum het vandag 'n verslag bekend gemaak waarin sowel die oorsprong as die oorsaak van die verwoestende Knysna-brande uiteengesit word. Die verslag is opgestel deur die forensiese wetenskaplike dr. David Klatzow, wat in opdrag van AfriForum 'n deeglike ondersoek in Knysna oor dié brande gedoen het. Die brande in Mosselbaai, Pezula en Plettenbergbaai word ook in die verslag bespreek.
Klatzow het onder meer bevind dat een van die brande veroorsaak is deur 'n vuur wat reeds weke lank gesmeul het nadat 'n weerligstraal 'n deel van die inheemse bos getref het.
AfriForum het reeds die bevindinge in die verslag met me. Helen Zille, premier van die Wes-Kaap, tydens 'n vergadering bespreek en ook 'n skrywe aan die Wes-Kaapse regering gerig waarin die organisasie versoek dat 'n kommissie van ondersoek ingestel word om die bevindinge verder onder die loep te neem.
Ernst Roets, adjunk uitvoerende hoof van AfriForum, sê die organisasie het belang by hierdie aangeleentheid aangesien AfriForum 'n sleutelrol as drukgroep in die burgerlike samelewing speel.
"Dit is belangrik dat die waarheid seëvier en dat geregtigheid geskied," sê Roets.
Brande wat in die verslag behandel word, sluit in:
Die oostelike brand in Knysna: Hier word aangedui dat 'n brand toevallig by 'n beboste gebied met die naam van Dam-se-Bos ontstaan het. Brandstigting word nie vermoed nie.
Die westelike brand in Knysna: Die brand het in die Elandskraal-omgewing ontstaan (sien grafika aangeheg) en is deur 'n weerligstraal op 12 April 2017 veroorsaak. Die brand het vir 'n aantal weke in 'n gedeelte van die inheemse bos gesmeul en weersomstandighede, waaronder sterk winde en warm lug, het dié brand op 7 Junie 2017 aangevuur.
Die brande in die westelike gedeelte van die Knysna-strandmeer wat skade aan Brenton-on-Sea en langs Buffelsbaai aangerig het, was 'n uitvloeisel van die Elandskraal-brand.
Die brande by Pezula was 'n uitvloeisel van die brande by Dam-se-Bos en Elandskraal. Die Elandskraal-brand het oor die westelike gedeelte van die Knysna-strandmeer na Pezula gespring.
Die Plettenbergbaai-brande: Die brande by Dam-se-Bos en Pezula het na Plettenbergbaai versprei. Daar was egter ook twee ander brande in die omgewing wat deur 'n boom in 'n plantasie veroorsaak is. Die boom het op 'n Eskom-kragdraad geval en 'n brand het ontstaan. Nog 'n brand is per ongeluk deur 'n inwoner in 'n informele nedersetting begin.
Die Mosselbaai-brande: Die brande hier is gestig. Die polisie het geweier om die klagtes van brandstigting wat by die plaaslike AfriForum-tak ingedien is, te ondersoek.
Post Tags:	#brenton-on-sea#Buffelsbaai#dam-se-bos#donasies#Dr. David Klatzow#elandskraal#Ernst Roets#Hulp#Knysna#Knysna-brande#Mosselbaai#oorsaak#pezula#plettenbergbaai#ramp#rampfonds#reint dykema#traumaberading#verslag